ཆོས་ལུགས་འཆོལ་ཉོག་ཏུ་འགྲོ་བ་ནི་ད་ལྟའི་དུས་ཁོ་ན་མ་ཡིན་པར་སྔོན་ཆད་ཀྱི་དུས་རིམ་སོ་སོའི་ནང་ཆོས་ལུགས་སོ་སོར་བྱུང་མྱོང་པའི་སྣང་ཚུལ་ཞིག་རེད།དེ་ཡང་ཆོས་ལུགས་ནི་རིག་གནས་ཀྱི་སྣང་ཚུལ་གྱི་ཆ་ནས་བརྒྱུད་པའི་གོ་རིམ་ཁྲོད་སྐྱ་མིའི་འཇིག་རྟེན་གྱི་ངན་ཆགས་ཞུགས་པ་རེད།ཡིན་ཡང་ཆོས་ལུགས་དེ་འཇིག་རྟེན་པའི་འདམ་རྫས་ལས་གྲོལ་ཏེ་དག་གཙང་ཇི་ལྟར་བྱེད་རྒྱུ་དེ་ནི་འདང་རྒྱག་དགོས་པའི་གནད་དོན་ཞིག་རེད།དེའི་རྒྱུ་མཚན་ནི་ཆོས་ལུགས་ནི་ནམ་ཡང་འཇིག་རྟེན་ལས་བརྒལ་བའི་ཚད་མཐོ་བའི་བསམ་བློ་ཞིག་ཡིན་པས་འཇིག་རྟེན་གྱི་སྲིད་དང་དབང་ཆ།དཔལ་འབྱོར།ལམ་ལུགས་སོགས་ཀྱི་བཀག་རྒྱར་ཚུད་མི་རུང་།རང་རྒྱལ་གྱི་མིག་སྔའི་ནང་ཆོས་ལ་སྐྱ་མིའི་ངན་ཆགས་ཞུགས་པའི་གནད་དོན་འདི་ནི་ཚང་མའི་མིག་མཐོང་ལག་ཟིན་གྱི་གནས་བབས་ཤིག་རེད།དེ་ལ་ལྟ་ཚུལ་མི་འདྲ་བ་ཡོད་སྲིད་རྒྱུ་རེད།ཡིན་ཡང་ང་རང་གི་ལྟ་ཚུལ་ནི་ནང་ཆོས་ལ་འཇིག་རྟེན་པས་ཤན་ཞུགས་པ་འདི་ནི་བཟང་བོ་རེད་སྙམ་གྱི་མི་འདུག་པས་འདི་ལ་བཀག་འགོག་དང་དོ་དམ།འདང་ཞིབ་མོ་རྒྱག་དགོས་པར་སྙམ།